Papersnake/gushiwen huggingface dataset:
刘园饯唐惟良入贺还扬州得园字
欧大任（明代）

犹作趋朝客，难忘去国恩。使君停上驷，伧父到名园。

石竹乌皮几，秋花浊酒尊。江淮如见月，应忆灞陵原。
琐窗寒 其四 鸳鸯菊
杨无咎（宋代）

金铃玉屑嫌非巧。生作文鸳小。西帝也多情，偷取佳名，分付闲花草。

渊明手把谁携酒。羞把簪乌帽。寄与绮窗人，百种妖娆，不似酴醾好。
送崔员外使回入京金钩驿逢因赠
陆畅（唐代）

六星宫里一星归，行到金钩近紫微。

侍史别来经岁月，今宵应梦护香衣。
西岘峰
陈樵（元代）

听尽熙宁水乐声，断碑无字倚荒庭。云归僧舍树皆湿，犬吠猎围山误应。

覆屋松阴遮日黑，隔林春色为官青。故侯辙迹无寻处，丞相题诗拟岘亭。
答贺中道灯夕见诒
韩维（宋代）

春风揭屋沙激窗，兀然孤坐如植杠。
酒昏雨眸涩不视，案上书策徒摐摐。
独待高篇恣哦咏，顿觉精锐还躯腔。
前时官家不禁夜，九衢艳艳烧明釭。
彩山插天众乐振，游人肩摩车毂撞。
君于此时守经籍，直欲行业纯不尨。
想初嘉句落纸际，笔下衮衮来长江。
我今散懒世味薄，惟于静者心为降。
江翁萧闲梅老淡，文字酬酢交予鏦。
恨无奇丽与斗角，日策疲马参其双。
能来相从不惮数，与子赋诗倾酒缸。
秋夜纪怀三首 其二
陆游（宋代）

瞿昙起西域，老氏奋中州。谈理一家说，蠹民千载忧。

横流当有自，独立岂相仇。垂世诗书在，儿童勿外求。
旅中述怀
王谌（南北朝）

未晚僮先卧，无聊自展衾。
一灯愁里梦，数首客中吟。
邻舍谁歌曲，谯更远送音。
秋风催素发，憔悴满华簪。
清商怨
欧阳修（宋代）

关河愁思望处满。渐素秋向晚。雁过南云，行人回泪眼。双鸾衾裯悔展。夜又永、枕孤人远。梦未成归，梅花闻塞管。
兴庆池禊宴
王庭扬（宋代）

宗臣上已宴东池，雅俗嘉宾盛集时。
禊席临川花照耀，游车分路水逶迤。
赏心唯欲居民乐，纵饮犹虞坐客疲。
独愿我公归枘用，尽令天下洽春熙。
酴醾盛开二绝
方回（元代）

雪色联飞蝶过廊，乌衣交语燕归梁。
酴醾花下午酲解，春静人閒白日长。
念奴娇 其一 将客西泠填此志感
黄燮清（清代）

双亲老矣，更弟兄潦倒，一般作客。两字功名何日就，望得门闾头白。

乌鹊依枝，雁鸿印雪，落落饥驱迫。欲留难住，未行先计归日。

堪叹寂寞芳闺，露花烟草，总是伤心色。楼上春风增懊恼，莫问绿杨消息。

情泪穿珠，离怀中酒，红袖青衫湿。丝儿魂瘦，不禁零碎销得。
为僧作山水二首 其二
郭天锡（元代）

有客被方袍，合爪前致辞。不独爱公画，仍复爱公诗。

诗成纵意书，了此一段奇。世人称三绝，公胡不自知。

我心了不知，晚岁聊嬉嬉。向来用世心，转首成弃遗。

所嗟闻道晚，倏已双鬓丝。前贤去已远，来哲未可期。

寓形宇宙间，伥伥欲何之。愿诲药石言，再拜真吾师。
咏史下·司马孚
陈普（宋代）

心地终输范粲安，鱼熊兼得古今难。
永嘉陵墓温明器，得似安平素木棺。
十七字谣
临安里人（宋代）

光祖做总领，许堪为节制。丞相要起复，援例。
咏棠棣
宋祁（宋代）

潘赋幽芳在，周诗荣鄂传。
佛轮千幅细，公带万钉圆。
区叔永携酒偕弈客见访用前韵
薛始亨（明代）

花暗溪边半亩宫，秋来犹见几枝红。日高素案彫胡熟，雪满青枝坐隐工。

学道每羞连骑客，息机方作灌园翁。大儿原是忘年者，况复相逢酒不空。
石缝草
姚燮（清代）

得露无人踏，其姿窅自妍。墙冥蛩可宅，秋暖蝶来眠。

紧雨疏篁断，高风大树颠。不因群眼热，差以保长年。
滴滴金·当初亲下求言诏
佚名（宋代）

当初亲下求言诏。引得都来胡道。人人招是骆宝王，并洛阳年少。自讼监宫并岳庙。都一时闲了。误人多是误人多，误了人多少。
双调·潘妃曲
商挺（元代）

一点青灯人千里。锦字凭谁寄？雁来稀，花落东君也憔悴。投至望君回，滴尽多少关山泪。
送呈谷人祭酒乞养南归
汪廷珍（清代）

自怜鱼鸟性，十载客长安。拙任升沈幻，贫嗟去住难。

壮怀双鬓短，归梦一镫残。何日烟波里，从君把钓竿。
鲸川八景·冰岸水灯
家铉翁（宋代）

华灯万炬照沉渊，移得星辰下九天。
莫言燃犀当日事，川灵今夜亦欢然。
时人为保妥萧慎语
佚名（隋代）

世有两隽。白杨何妥。青杨萧慎。
望灵石
李处权（宋代）

杖藜出望江郎峰，清辉秀气在眼中。
当年何人运神斧，劖削碧玉成芙蓉。
平地崛起五千仞，浮云落日当秋空。
东西南北千里间，他山莫敢来争雄。
英灵往往在人物，异时杰出闻数公。
伟哉高厚职覆载，储精毓粹良未穷。
畸予家世本伊洛，四时行乐都忘慵。
楼台面面得形胜，锦屏女几鸣皋嵩。
十年戎马断归路，流落江湖今一翁。
平生所得在黄卷，昔贤今圣独见容。
青衫憔悴百寮底，犹欣收此笔砚功。
声名突兀不磨灭，要与此峰相始终。
次张益州芝草十二韵
李石（宋代）

绍兴己卯武成庙，庙殿之栋三秀芝。
学官奔走暨多士，日绕百匝不暂离。
欲奏九重望恩幸，寒饿水火如切肌。
先期到堂白宰相，宰相曰可甚易为。
乐工伶伦饰金玉，拟荐清庙裁歌诗。
石时官忝博士职，岂敢立论超等夷。
曰此五行金沴木，木不曲直尝闻之。
将军鹰扬兆异气，弄兵往往忧潢池。
矧今裕民民未裕，圣虑日轸天下饥。
斯言一出自拭目，再召再逐弥岁时。
山东山西将与相，一天雨露均无私。
喜闻谋帅用乡士，乖崖以来无此奇。
目之所睹世有异，口不敢言人更知。
顷年喋血岷峨下，启此厉阶端自谁。
种芋从今我田喜，沤麻却得吾水滋。
中和薰蒸感瑞物，雪山增重阴云披。
昔人佳政喜传授，便谓子产胜子皮。
江南诸子识我语，帐下未忍骄群儿。
商山一曲似可作，出处恐笑山翁痴。
不如去学赤松子，掉舌三寸为帝师。
秋夜感遇十首以孤村一犬吠残月几人行为韵
陆游（宋代）

月生东山口，宿鸟惊相呼。
我起立苍茫，怳在白玉壶。
饥鹘掠危巢，大鱼跃平湖。
作意赋新诗，佳夕不可孤。
周筱云
严廷中（清代）

断简残编取次搜，爱才心事算绸缪。花难如意寻枝采，珠怕零星作串收。

得句果然如得士，宜春还恐不宜秋。此中消息君应解，何日清谈胡上楼。
秋晚杂兴
陆游（宋代）

老病侵凌不可当，时时揽镜自悲伤。
西风吹散朝来酒，依旧衰颜似叶黄。
感山十咏·云卧庵
姚勉（宋代）

动静贵一如，妙处非块坐。
高人定不死，枕此白云卧。
岁暮怀崔峒耿湋
司空曙（唐代）

腊月江天见春色，白花青柳疑寒食。

洛阳旧社各东西，楚国游人不相识。
寄裴士林
富弼（宋代）

渤澥宣和旅翮飞，不堪朱邸负前期。
东城晓骑思行乐，南浦春波怨别离。
对竹岂能忘旧主，折麻方喜遇深知。
冕旒正注方臣重，应许州人借一朞。
题画 其一
王鏊（明代）

杏花如雪满长安，起视星河夜未阑。为惜秾华宛相似，临风先折一枝看。
浴罢
朱淑真（宋代）

浴罢云鬟乱不梳，清癯无力气方苏。坐来始觉神魂定，尚怯凉风到坐隅。
示然侍者
释如珙（宋代）

以法传法狮子吼，以心传心铁牛机。
十方世界无行路，圆觉空中有路归。
李氏山亭宴别五侍御馆丈分韵得柳字
陈一松（明代）

饯别出郊亭，系马亭前柳。袅袅向南枝，折赠同心友。

白日照飞霜，星轺下北斗。当路无豺狼，澄清志不负。

昔登白玉堂，忆君同结绶。晨夕恣欢谈，浪迹今何有。

念之动中怀，况兹复分手。离弦促征鞍，殷勤更杯酒。

共言别相思，宁辞坐云久。
孙使君约观灯以病不果往以诗见强次韵和酬
毛滂（宋代）

罗绮山前捲旆风，夜游车马画中。
落梅已恨青春减，投辖那忧碧酒空。
座上精明唯定国，眼中耐久只元同。
勤呼为惜莲灯烂，多病犹贪芋火红。
和缉熙谒文信公富田祠
罗伦（明代）

杖屦春光满一峰，文山猿鹤若为容。乾坤卧榻还他主，伏腊讴歌信野翁。

夷夏有情回白日，兴亡无计奈西风。檐花落尽灯前雨，懒听南禅半夜钟。
紫微夫人授乞食公歌
佚名（魏晋）

天庭发双华，山源彰阴邪。清晨按天马，来诣太真家。

真人无那隐，又以灭百魔。
和王益新繁县东湖瑞莲歌
梅挚（宋代）

东湖七月湖水平，鳞波暗织箫籁声。
中有植莲一万本，红漪相照擒繁英。
地灵气粹不我测，双葩条如同一茎。
黄姑织女渡银汉，蜺旗凤葆罗空青。
又认英皇立湘渚，翠华不返凝怨慕。
五十哀弦顿晓声，骈首低昂泣珠露。
是时主人集宴喜，湖光浸筵霞脚腻。
朋簪峨峨尽才子，椽笔交辉云藻丽。
酒酣倚栏惜红晖，炳素徘徊萦不飞。
魏宫甄后昼方寝，彷佛有人持玉衣。
此邑古来无异政，室家疮痏何由庆。
三年鼠窃例皆然，以薪救火火弥盛。
自公柅车政克和，载途鼓腹腾讴歌，
歌公用心日皎皎，不独于今古应少。
因感珍芳两两开，玉贯珠联当县沼。
况我与公高适道，芝歌肯迹商山皓。
嘉谋嘉猷思入陈，愿将此美归华勋。
拟张允怀寄内代内答十首 其五
郑文康（明代）

思家独上仲宣楼，何处青山是旧游。便觅鲤鱼先寄信，月圆时节大刀头。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭 其一
姚燮（清代）

东风飘乱花，鸣鸟声不谐。弱妻方倚窗，为儿制袜鞋。

停针忽低方，凝坐如有怀。自言数日来，终觉心绪乖。

百绪无一欢，中已伤于哀。欲知哀浅深，妾骨同秋柴。

妾颜在镜中，镜色昏疑霾。妾影在壁间，顾之生郎猜。

为问今何时，春去当不回。但视春不回，妾已肝肠摧。
题董亨道八景图
楼钥（宋代）

钱塘怒涛天下无，谁将尺纸为新图。
贺家湖上如镜净，屡向烟波逢钓徒。
彩虹横卧吴淞上，洞庭一螺浮具区。
亦曾泛舟彭蠡湖，插立千剑名大孤。
庐山高哉不得到，历历五老联香炉。
上钟下钟夹湖口，半江清濁泾渭如。
多景雄据金焦间，夕阳微照海门山。
其余知名不知处，赤壁但歌前后赋。
江汉至鄂始合流，黄鹤楼前鹦鹉洲。
潇湘见说青如染，道林岳麓横清秋。
我欲远游嗟暮齿，蝶梦翩翩漫千里。
但欲绝江寻越山，归老故山吾已矣。
题画
韩宜可（明代）

山上白云如水流，隔溪红叶蚤知秋。几年不复南柯梦，独坐西风看白鸥。
阻雪连句遥赠和
佚名（南北朝）

积雪皓阴池，北风鸣细枝。九逵密如绣，何异远别离。（谢朓）
风庭舞流霰，冰沼结文澌。饮春虽以燠，钦贤纷若驰。（江革）
珠霙条间响，玉溜檐下垂。杯酒不相接，寸心良共知。（王融）
飞云乱无绪，结冰明曲池。虽乖促席燕，白首信勿亏。（王僧孺）
飘素莹檐溜，岩结噎通崋。罇罍如未澣，况乃限首仪。（谢昊）
原隰望徙倚，松筠竟不移。隐忧恧萱树，忘怀待山巵。（刘绘）
初昕逸翮举，日昃驽马疲。幽山有桂树，岁暮方参差。（沈约）
桃花
苏轼（宋代）

争开不待叶，密缀欲无条。
傍沼人窥监，惊鱼水溅桥。
再次韵答程帅高机宜四首
陈造（宋代）

倒海翻湖袖手观，揆子才思坐天悭。
愁攻心折仍无赖，债压头低不办还。
坐想赓酬联白璧，只令翘企仰高山。
拙疏却喜便衰病，赢得萧斋尽日闲。
冷坐
仇远（元代）

冷官宜静坐，借屋近荒村。
无酒可延客，未昏先闭门。
水明知月上，木落见梅尊。
满目凄凉者，相逢不必言。
拟乙巳南郊庆成二首
杨万里（宋代）

上瑞今年特地奇，大田多稼与云齐。
星沈折木天街北，波静昆仑渤澥西。
帝在紫坛神在次，穹如苍盖月如珪。
一人执玉千官肃，万马和霜不敢嘶。
三茅观寻许灵长不遇
徐熥（明代）

山色翠氤氲，松关闭白云。礼星孤磬发，受箓妙香焚。

夜静天花落，秋高木叶闻。无由寻许掾，长揖问茅君。
解语花 咏美人花间影和凤于
曹贞吉（清代）

伯劳偷唤，才理晨妆，小立东风径。绿阴深靓。苔痕湿、罗袜一钩清冷。

迟回不定。喜蝶粉、花光相映。生憎他、倒晕明霞，漏泄惊鸿影。

百裥绣裙厮称。似天风吹堕，露桃仙井。冶游暗省。

销凝处、怕惹离魂难静。流辉耿耿。任扑簌、乱红飞暝。

带满身、香气归来，向枕边犹剩。
送十五舅
王昌龄（唐代）

深林秋水近日空，归棹演漾清阴中。

夕浦离觞意何已，草根寒露悲鸣虫。
戏赠友人张解州
贺钦（明代）

平生少陵诗，先生嗜之极。方其得意时，宁知有六籍。

吟哦固所得，句语肯轻掷。未合此格调，终年不下笔。

章成持示人，苍古多弗识。朋侪无赏音，抚简自叹息。

惩此谢诗坛，酒量空无敌。我言扬子云，太玄终不匿。

今晦后应显，劝君无固必。
西施咏
金和（清代）

溪水溪花一样春，东施偏让入宫人。自家未必无颜色，错绝当年是效颦。
菩萨蛮 闺情 再用药名二首 其一
宋琬（清代）

桃腮杏靥春风面。车前马上曾相见。蝉鬓退鸦黄。氤氲苏合香。

泪光云母惨。絮絮灯心短。螺黛麝兰膏。凭谁赠阿娇。
访刘伴霞鍊师不值
高景光（清代）

拟亲古镜照心心，来访仙人紫府深。红栈青岑凹凸画，云衣月幌短长吟。

叩门稳卧松间鹿，放艇空张花下琴。两到山中不相见，临风搔首忆刘沈。
和子山种花
文同（宋代）

新自泾州趁雨移，便开繁萼拥芳枝。
红霞照地清香起，似到玄都观里时。
赠刘信卿
韩淲（宋代）

从来人物数江西，地占庐陵盛一时。细说交游皆我敬，岂期邂一得君知。

金堂玉室欣同集，雁塔龙头合共期。文采珊瑚才器远，老怀风味为哦诗。
丈室
姚勉（宋代）

萧然丈室虚，仿佛似僧居。
影与身为伴，琴和鹤也无。
饭时三种菜，香畔一函书。
不似僧家处，昙昙发几株。
次韵签判丈喜雪二首 其一
赵蕃（宋代）

云蔽初疑雨，云开复似晴。北风何自起，南雪骤能成。

沴气应无作，东郊看有耕。怨咨怀往咎，驩喜见今情。
贼臣刘豫挟虏骑犯两淮天子亲总六师出征贼骑摧衄宵遁銮舆既还效杜拾遗作欢喜口号十二首 其二
刘一止（宋代）

闻难君王敢自安，鞭笞貔虎向江干。英谋睿决知谁敌，世祖周宣比并看。
悟首座图余幻质复求为赞
释清远（宋代）

廓然无圣，俨尔有容。明明绝眹，密密垂踪。昔也怀宝，枯木藏龙。

今其示人，巨岳乔松。龙吞万类，松茂三冬。神而不改，风云必从。

吾形既得，尔道自钟。褒斜路险，汉水朝宗。
满江红·不爱浮花
王旭（元代）

不爱浮花，元只爱、松筠高节。归去好、草堂风雨，对床心切。东鲁云山多秀丽，西溪泉石尤香洁。待英灵、重入梦中来，分明说。今古异，行藏别。身易退，腰难折。信叫阍非勇，闭门非怯。玉斧已修明月就，瑶琴何必朱弦绝。试回看、前日利名心，红炉雪。
会昌元年春五绝句。题朗之槐亭
白居易（唐代）

春风可惜无多日，家酝唯残软半瓶。

犹望君归同一醉，篮舁早晚入槐亭。
又上梁丞相寿口号十首 其八
许及之（宋代）

万里云霄行白日，八荒桃李自春风。不须更弃人间事，一转钧陶九转功。
水竹野十咏·竹风水月
叶茵（宋代）

造物无尽藏，散在林泉中。
结亭相周旋，人与万境空。
访庆老不值
李邴（宋代）

惠远过溪应送陆，玉川入寺不逢曦。
夕阳半岭鸦栖树，拄杖寻山步步迟。
桃
方九功（明代）

一曲桃园树，平沙十里春。落花红胜锦，藉草绿如茵。

野兴邀诗伴，村沽觅酒邻。怕逢渔父问，疑是避秦人。
冬日山居好十首 其五
舒岳祥（宋代）

冬日山居好，尤于老叟便。年衰催酿酒，骨冷早装绵。

著帽来梅下，扶舆到雪边。兴来聊复尔，微倦自高眠。
淮上舟行
齐彦槐（清代）

乳燕樯乌结阵飞，芦芽茭笋一时肥。家乡正作黄梅雨，客子初更白葛衣。

欹枕梦随流水远，过江山似故人稀。篷窗日夕浑无事，卷起湘帘看落晖。
百宜娇
袁绶（清代）

剪柳风柔，养花雨细，催就几番春讯。弹指流光，惊心往事，早是踏青期近。

秋千倦倚，恰镇日、慵翻唐韵。试轻衫、重又装棉，馀寒无奈犹蕴。

芳径里、落红成阵。日影转回廊，绿窗人困。燕蹴帘钩，莺啼栏曲，不管愁萦方寸。

深深院宇，乍梦觉、绣屏香烬。恁新来、瘦减桃花，钏环宽褪。
冬至雪二首
苏辙（宋代）

佳节萧条陋巷中，雪穿窗户有颜风。
出迎过客知非病，归对先师喜屡空。
黍酝盈瓢终寡味，石薪烘灶信奇功。
颇嫌半夜欺毛褐，却喜年来麦定丰。
和粹老云居之句 其一
彭汝砺（宋代）

重阳不醉篱边菊，故老匡庐访远公。信笔更题诗满叶，总随流水出云中。
予素不善棋孙先觉万大年林大和见访戏与对垒偶皆胜之因作数语
王十朋（宋代）

予手不善谈，临局气先怯。偶逢孙万林，三战辄三捷。

都缘敌不勍，非以台威胁。孺子滥成名，凯奏意殊惬。

三君皆壮士，小挫未肯厌。予今务持胜，坚壁不容劫。
风入松 渔隐
沈禧（元代）

绿蓑新制把渔竿。摆脱旧衣冠。房租去住无拘系，朝吴楚、暮宿房湍。且躲是非荣辱，不愁雨暑风寒。得鱼沽酒任盘桓。但觉醉乡宽。姓名不落时人耳，对清风、明月团＊。踪迹长依云水，梦魂只绕江千。
子瞻闻瘦以诗见寄次韵
苏辙（宋代）

多生习气未除肉，长夜安眠懒食粥。
屈伸久已效熊虎，倒挂渐食同蝙蝠。
众笑忍饥长杜门，自恐莫年还入俗。
经旬辄瘦骇邻父，未信脑满添黄玉。
海夷旋觉似齐鲁，山蕨仍堪尝菽粟。
孤船会复见洲渚，小车未用安羊鹿。
海南老兄行尤苦，樵爨长须同一仆。
此身所至即所安，莫同归期两黄鹄。
九月十日乡入醵饮丹山分韵得地字
陈著（宋代）

流景赴壑蛇，浮生迁穴蚁。
世变兹已极，扰扰欲何事。
淡饮养丹田，守口为福地。
常时不出户，一年两游寺。
清霜又芳菊，与头花前醉。
里人重斯集，仿佛乡饮意。
叙坐既有伦，交勉言亦至。
老成示典刑，少壮修容止。
智者勿笼愚，勿以利伤义。
实行培本根，余力及文字。
宙宇自颠冥，存古强吾里。
扶持复扶持，相与无彼此。
酒云酒云乎，渊乎有余味。
柳塘春
卢昭（明代）

黄柳华香水上衣，褰帘亭上挹春晖。
兰桡一道微风入，却逐金塘燕燕归。
王充道送水仙微五十支
黄庭坚（宋代）

凌波仙子生尘袜，水上轻盈步微月。
是谁招此断肠魂，种作寒微寄愁绝。
含香体素欲倾城，山矾是弟梅是兄。
坐对真成被微恼，出门一笑大江横。
寿阳武侯祖母鄞国夫人
张宁（明代）

白发朱颜迈八旬，五朝门第太夫人。侯封庆衍曾孙蚤，伯爵人誇宅相真。

鄞国仪章金作凤，主家供具玉为麟。洞门潭府梅花月，千古同含不老春。
约黄成之观琼花予不及从以诗代简
方岳（宋代）

杜宇声中鬓欲华，春风将绿又天涯。
欠随江夏无双士，共看扬州第一花。
想像烟云人跨鹤，淋漓诗句字栖鸦。
蹇驴不管唐衫湿，醉兀归鞍暮雨斜。
题江夏修静寺（此寺是李北海旧宅）
李白（唐代）

我家北海宅，作寺南江滨。空庭无玉树，高殿坐幽人。

书带留青草，琴堂幂素尘。平生种桃李，寂灭不成春。
读陈毓瑞辛丑诗集赠诗二律 其二
何佩萱（清代）

一番阅历一番新，咳唾珠玑自有因。马足车尘增学问，鸢飞鱼有化天真。

灰从劫后心先冷，诗到工时骨易贫。寄语使君珍重著，莫教辜负苦吟身。
水行
洪咨夔（宋代）

岸曲频移柂，巾攲独倚樯。月分云外影，风进水边凉。

宿鸟树三匝，佳人天一方。清斯缨可濯，谁为赋沧浪。
萧体乾谈江州陈氏柳堤
罗洪先（明代）

昔年车马游江州，曲堤深巷多高楼。楼头捲帘逢暮秋，匡庐翠影沈江流。

当时把酒生太息，人世纷纷竟何极。遥指鸡鸣杨柳中，此处移家贫亦得。

萧郎客此二十春，为道馆人身姓陈。太丘先业付诸子，吴椽污名未到身。

躬耕秫田性善酒，酒酣击缶为亲寿。每爱溪烟著柳多，每当春暮留宾久。

我闻此语动夙心，相烦此去为传音。他年倘入天池路，欲向堤边惜柳阴。
答有需禅师
陈易（宋代）

年来多病爱栖禅，宝鉴慵将照丑妍。却忆南湖孤顶月，定回金磬落岩前。
蓼花
刘克庄（宋代）

分红间白汀洲晚，拜雨揖风江汉秋。
看渠耐得清霜去，却恐芦花先白头。
青山峡口泊舟怀狄侍御
岑参（唐代）

峡口秋水壮，沙边且停桡。奔涛振石壁，峰势如动摇。

九月芦花新，弥令客心焦。谁念在江岛，故人满天朝。

无处豁心胸，忧来醉能销。往来巴山道，三见秋草凋。

狄生新相知，才调凌云霄。赋诗析造化，入幕生风飙。

把笔判甲兵，战士不敢骄。皆云梁公后，遇鼎还能调。

离别倏经时，音尘殊寂寥。何当见夫子，不叹乡关遥。
和扑满
韦骧（宋代）

一等出钧陶，唯便儿女曹。诲悭材甚小，扑满祸难逃。

所忌同敧器，为忧在错刀。物微诚谕远，招损警贪饕。
丙戍送李元晖归
连文凤（宋代）

剑影悠悠出故都，酒边临别重踌躇。
吴江霜早愁闻雁，楚泽天踌老钓鱼。
瑶草春风香未歇，美人秋水意何如。
西湖莫忘间鸥鹭，强健不妨频寄书。
扈从登封途中作
宋之问（唐代）

帐殿郁崔嵬，仙游实壮哉。
晓云连幕卷，夜火杂星回。
谷暗千旗出，山鸣万乘来。
扈从良可赋，终乏掞天才。
送田生省母兄如晋
李梦阳（明代）

匹马遥冲落日微，万山何处是筵闱。途纡沁上花应发，春尽并门雪尚飞。

临柏乍开荆树阁，傍萱重著不莱衣。冯高试望风云气，大驾新从此路归。
风蓬蓬一首赠范德承
王灼（宋代）

风蓬蓬，雨窣窣，
客子中夜寒侵骨。青灯也解照孤愁，
归梦不到骨江侧。晚来天气犹未佳，
万里湿云遮日华。僧房僻寂无来辙，
踏遍长廊占晚霞。闻道比邻酒初熟，
能来浇我空洞腹。为君痛饮不苦辞，
世路纷纷蛮与触。
奉酬吴洪二公三和之什
刘克庄（宋代）

衰容懒镊白髭须，新咏难追纪少瑜。
攀槛公曾排禹佞，下帷我亦鄙弘谀。
瓶沽何必太玄也，褐博尝闻大勇乎。
捽茹脍肝均一饱，不知谁圣复谁愚。
元日
成彦雄（宋代）

戴星先捧祝尧觞，镜里堪惊两鬓霜。
好是灯前偷失笑，屠苏应不得先尝。
使契丹戏作
刁约（宋代）

押燕移离毕，看房贺跋支。
饯行三匹裂，密赐十貔狸。
句
石扬休（宋代）

皇朝四十三龙首，身到黄扉止四人。
玉楼春 前题 打鼓挑子
姚华（清代）

何人运去家初落。恰趁饥来声橐橐。千金不识玉东西，也抵星星钞子薄。

可怜望帝春风魄。泪里闻声声转恧。过时金紫更谁收，又况人间轻玉帛。
赠鄮山汪彦通
张仲深（元代）

忆昔少小同闾里，廿年东西若流水。子能掉古侯王门，我得晨昏致亲喜。

是时世道多暌乖，风尘澒洞连两淮。官军对垒苦死战，守令治剧愁颠崖。

参政旌旗控三岭，子策端能复侵境。不谋驷马印累累，坐取一官甘独冷。

鄮山宛在水中央，过桥琴佩春风长。诸生堂下稍罗列，两供俱阙同荒凉。

三倚秋亭弄云月，坐上青毡又思彻。故家只住湖西头，蹋破门前三尺雪。
山圃
姜特立（宋代）

山圃归来花半空，尊前一别五春风。
新松已自高三箠，旧堑还须广十弓。
予老病倦烦入山两月颇得静中趣良月六日赵南
岳珂（宋代）

鼓钟不合飨鶢鶋，人事何因到野庐。
玉节金台新贵字，宝章琰刻故交书。
葛冠道士重温卷，芝砌郎君亦下车。
忽忆苏州风雨夕，空山落叶昔何如。
追和子由去岁试举人洛下所寄诗五首暴雨初晴
苏轼（宋代）

秋后风光雨后山，满城流水碧潺潺。
烟云好处无多子，及取昏鸦未到间。
洛邑従来天地中，嵩高苍翠北邙红。
风流耆旧消磨尽，只有青山对病翁。
（谓富公也。
）白汗翻浆午景前，雨余风物便萧然。
应倾半熟鹅黄酒，照见新晴水碧天。
疾雷破屋雨翻河，一扫清风未觉多。
应似画师吴道子，高堂巨壁写降魔。
客路三年不见山，上楼相对梦魂间。
明朝却踏红尘去，羞向清伊照病颜。
恩守赣上谢和叔见寄次韵
余靖（宋代）

六载心闲类死灰，岂期朝奖念粗材。
凤衔君命从天降，鹊喜邮音度岭来。
恩重乍惊三采绶，使专仍咏一枝梅。
切磋甫得依贤检，疾恶刚肠愈不回。
病起二首 其一
高斯得（宋代）

老去增书癖，还遭病见磨。杜诗能止疟，周易解祛魔。

不得青编伴，惟应白日过。坐多肤欲痹，时起眺清波。
颂古一百则
释正觉（宋代）

跛跛挈挈，{左监右毛}{左监右毛}毵毵。
百不可取，一无所堪。
默默自知田地稳，腾腾谁谓肚皮憨。
普周法界浑成饭，鼻孔累垂信饱参。
次韵平江韩子师侍郎见寄
范成大（宋代）

灵泉杖屦浙江头，经济长怀尚典州。
堂上读书朝气爽，台前呼月海光浮。
交情及素勤双鲤，笔力枯松挽乃牛。
已把三章翻乐府，为君击节变蛮讴。
卜算子（梦中作）
李太古（宋代）

尽道是伤春，不似悲秋怨。门外分明见远山，人不见，空肠断。

朝来一霎晴，薄暮西风远。却忆黄花小雨声，误落下、三四点。
晓睡
郭俨（宋代）

村巷閴无事，天明憩黑乡。
草生诗意足，花落梦魂香。
地迥秋供爽，雨馀风荐凉。
休令山鸟闹，吾欲傲羲皇。
润州道中杂咏八首 其一 铸剑坑
弘历（清代）

击橐当年铸剑坑，纯钩造出值倾城。越颠吴踬胥何在，石屋空传欧冶名。
归后遣书问讯李敷文
戴复古（宋代）

绣斧离章贡，旋闻帅寿沙。
先生方易节，客子已还家。
别后仙凡隔，归来道路赊。
秋风两行字，也胜寄梅花。
偈颂一百三十六首
释惟一（宋代）

雁入高空，蛩吟古砌。
剧谈不二门，单明第一义。
瞎却眼，塞却耳。
听得分明见得亲，不必龙华检疫站授记。
双枫浦（在浏阳县）
杜甫（唐代）

辍棹青枫浦，双枫旧已摧。自惊衰谢力，不道栋梁材。

浪足浮纱帽，皮须截锦苔。江边地有主，暂借上天回。
西湖夜景
曾由基（宋代）

閒窗放入四山青，古篆无烟气自清。风不鸣条花著露，一湖春月万蛙声。
喜俞玉汝见过
赵蕃（宋代）

秋风起我友朋思，倚树谈君语未移。祇道穷年上湖海，那知今日会茅茨。

病多止酒家无酿，贫乏赢粮甑罕炊。作底勤渠相劳苦，倒囊共出别来诗。
辰溪与刘侍御夜酌
潘希曾（明代）

万里辰溪夕，春杯且共挥。蕨拳初摘嫩，木耳旋烹肥。

月射丹沙窟，风回白石矶。如何不取醉，明日杏花飞。
偶成
徐一山（宋代）

一见青山便是家，苦无人可共烟霞。
枯肠不受春风腻，莫汲花边水煮茶。
武溪深 其一
刘敞（宋代）

武溪之水兮，日夜而东流。浅不可厉兮，深不可游。
五忠咏 随驾内嫔某氏
郑思肖（宋代）

玉殿辞春陷马尘，忍将膻秽污贞身。能行男子难行事，羞杀朝中投阁人。
至后
赵崇鉘（宋代）

愔愔云气绕江城，至后寒轻讵可凭。
两日南风将雪信，床前蝙蝠夜翻灯。
萤火
赵蕃（宋代）

浑忘生朽腐，直拟暮光辉。
解烛书帷静，能添列宿稀。
当风方自表，带雨忽成微。
变灭无多理，荣枯会一归。
怀寄寇元弼王文举十首之四登飞鸿亭
贺铸（宋代）

南京一登眺，朔雁正来宾。
好去长淮北，殷勤访故人。
水调歌头 和张大经赋盆荷
赵孟＊（元代）

江湖渺何许，归兴浩无边。忽闻数声水调，令我意悠然。莫笑盆池咫尺，移得风烟万顷，来傍小窗前。稀疏淡红翠，特地向人妍。华峰头，花十丈，藕如船。那知此中佳趣，别是小壶天。倒挽碧筒酾酒，醉卧绿云深处，云影自田田。梦中呼一叶，散发看书眠。
拟古诗
何思澄（南北朝）

洛浦疑回雪，巫山似旦云。倾城今始见，倾国昔曾闻。

媚眼随羞合，丹唇逐笑分。风卷蒲萄带，日照石榴裙。

自有狂夫在，空持劳使君。
寄郝太冲
张咏（宋代）

闲愁休问意休疑，此事关身合再思。心静易求长世法，气狂难与少年时。

新编到底将何用，旧好如今更有谁。犹忆公堂秋会否，绕窗寒竹夜风吹。
人日宿味田驿
杨万里（宋代）

破驿荒凉晚解鞍，急呼童碧敌轻寒。
南中气候从头错，人日青梅已酽酸。
诗偈 其一五三
庞蕴（唐代）

欲得真醍醐，三毒须去除。嗅无酥酪气，自见如意珠。

劫火烧不然，泛海浪中浮。昔日强索者，今日作他奴。
送黄叔威还阁 其一
屈大均（明代）

君归金太少，亦慰旨甘求。国老存乔木，天年得大秋。

三山醇酒设，九日菊花浮。海气金银外，仙人在蜃楼。
临江仙
李吕（宋代）

家在宋墙东畔住，流莺时送芳音。窃香解佩两沈沈。都缘些子事，过却许多春。

日上花梢初睡起，绣衣闲纵金针。错将黄晕压檀心。见人羞不语，偷把泪珠匀。
陪狄员外早秋登府西楼，因呈院中诸公
岑参（唐代）

常爱张仪楼，西山正相当。千峰带积雪，百里临城墙。

烟氛扫晴空，草树映朝光。车马隘百井，里閈盘二江。

亚相自登坛，时危安此方。威声振蛮貊，惠化钟华阳。

旌节罗广庭，戈鋋凛秋霜。阶下貔虎士，幕中鹓鹭行。

今我忽登临，顾恩不望乡。知己犹未报，鬓毛飒已苍。

时命难自知，功业岂暂忘。蝉鸣秋城夕，鸟去江天长。

兵马休战争，风尘尚苍茫。谁当共携手，赖有冬官郎。
城南杂咏二十首·咏归桥
张栻（宋代）

四序有佳趣，今古盖共兹。
桥边独微吟，回首忘所之。
无客回天意 其一
邵雍（宋代）

无客回天意，有人资盗粮。日中屡见斗，六月时降霜。

有书不暇读，有食不暇尝。食况不盈缶，书空堆满床。
贻诸学童
刘兼（唐代）

横经叉手步还趋，积善方知庆有馀。五个小雏离学院，

一行新雁入贫居。攘羊告罪言何直，舐犊牵情理岂虚。

劝汝立身须苦志，月中丹桂自扶疏。
和西湖霁上人寄然社师
林逋（宋代）

竹下经房号白莲，社师高行出人天。
一斋巾拂晨钟次，数礼香人夜像前。
瞑目几闲松下月，净头时动石盆泉。
西湖旧侣因吟寄，忆着深峰万万年。
贺圣朝 锁试府学夜坐作
赵鼎（宋代）

断霞收尽黄昏雨。滴梧桐疏树。帘栊不卷夜沈沈，锁一庭风露。

天涯人远，心期梦悄，苦长宵难度。知他窗外促织儿，有许多言语。
大雪追和退之辛卯年雪韵
喻良能（宋代）

太皞亦已至，玄冥犹未归。茫茫天壤间，浪阔银山围。

玉龙横梅度，皓鹤漫空飞。白帝有所适，飘飘扬旌旂。

从者一何繁，缟席仍练衣。招邀姑射仙，逢迎广寒妃。

祥耶时令耶，畴能测天机。饥人冻欲死，赏玩理则非。

安得万裘褐，寒者或庶几。愿言均此惠，不知身贱微。
杂咏八首上礼部李侍郎 旧井
刘长卿（唐代）

旧井依旧城，寒水深洞彻。下看百馀尺，一镜光不灭。

素绠久未垂，清凉尚含洁。岂能无汲引，长讶君恩绝。
避地伤春六绝句
葛立方（宋代）

碧罗天宇乱花稠，搔首花有只重愁。
头上无貂堪换酒，开箱赖有骕骦裘。
王太傅河北阅马
刘攽（宋代）

丰草河壖地，平沙冀北区。离宫连苜蓿，旧苑半騊駼。

夫子深诗者，无邪颁使乎。宁令汉马少，不议击匈奴。
墨牛图 其一
许景衡（宋代）

一牛动是万钱值，墨指一作何纷纶。安得田家真有此，坐令四海无饥民。
题阴崖舞凤图
何乔新（明代）

画船昨泛湘江曲，江上萧疏森紫玉。天边彩凤忽飞来，羽毛犹带湘云绿。

阴崖晓霁暖烟消，翠蕤飞舞风翛翛。九疑凝黛湘波静，林间彷佛闻箫韶。

黄陵庙前春欲暮，鹧鸪啼断班班雨。好向虞廷览德辉，碧梧菶菶抟桑曙。
复自姑苏过宛陵，至邓步出陆
范成大（宋代）

浆家馈食槿为藩，酒市停骖竹庑门。
红树亭亭栖晚照，黄茅杳杳被高原。
饮溪有迹於菟过，掠草如飞朴渥翻。
车轨如沟平地少，饱帆天镜忆江村。
谒南海神庙
查慎行（清代）

姚侯送我游黄湾，澄江一道晴无澜。黄昏到岸天色变，彻夜震无号惊湍。

平明谒海神，云气解駮光斑斓。殿中击铜鼓，声落海外迎潮还。

巡檐绕廊看古碣，手剔碧藓青苔斑。或欹或仆或屹立，节角刿杀形模残。

煌煌御书碑，迥出唐宋元明间。浴日孤亭表其右，七十二级直上穷跻攀。

不知榑桑出地几千丈，顿觉万象晃朗穷豪端。骊龙吐珠蛟喷涎，阳乌击水鳌移山。

祝融分位当炎躔，紫霞红浪上下两摩荡，中有万点风樯竿。

星流电掣到庙下，一一椎髻垂花鬘。吾皇膏泽被百蛮，远人毕至迩者安。

自从计臣握算变新法，盐筴纤悉多归官。广川大泽禁渔猎，网漏鱼鳖群生悭。

问神受封今几代，蒿目岂不知时艰？国家大事必祭告，谓是正直无欺谩。

幽明肸蚃一气旋，忧乐当与民相关。曷不草绿章，为民请命恩宜颁。

但使方隅获沾山海利，神亦坐享血食无惭颜。
题小景送人归宜兴 其二
史鉴（明代）

山中多白云，栖我亭前树。日暮度前村，又与东风遇。
送刘东玉提干之官茂苑
许及之（宋代）

共论隶古弄文漪，酌别宁忘载酒卮。去去台中摅婉画，行行箧里富新诗。

向来阀阅多丹禁，岂有人门后白眉。九万扶摇从此始，他年书劄问茅茨。
次韵徐积
苏轼（宋代）

杀鸡未肯邀季路，裹饭先须问子来。
但见中年隐槐市，岂知平日赋兰台。
海山入梦方东去，风雨留人得暂陪。
若说峨眉眼前是，故乡何处不堪回。
警惰
陈淳（宋代）

日月双跳丸，一旦复一旦。
於穆无疆命，后□□如趱。
前头只逗遛，不勇攻与战。
当然紧切功，一一事散漫。
便是惰天职，天地一罪汉。
经墓兴感诗
高延宗（南北朝）

夜台长自寂，泉门无复明。独有鱼山树，郁郁向西倾。

睹物令人感，目极使魂惊。望碑遥堕泪，轼墓转伤情。

轩丘终见毁，千秋空建名。
召命纪怀 其二
林俊（明代）

碧山元自属遗人，重见阴厓一例春。己分居閒还宋鬼，忽逢起落是尧臣。

老于壮日肝肠在，病入稀龄齿发新。天语叮咛深有涕，遇奇无力答皇仁。
和曾舜卿
孙应时（宋代）

晚风吹散雨垂垂，一榻萧然枕独欹。
秋燕悄如当去客，夜虫还是可怜时。
我怀松菊归难早，君趁莼鲈喜可知。
已叹曲高如白雪，更烦墨妙写乌丝。
溪行
胡安（清代）

岸影映溪似溪浅，溪光覆岸如岸远。
扁舟尽日溪岸间，花香拂岸帘半卷。
兴长不碍孤云飞，心闲恰与明月迟。
渔歌欸乃声断续，有酒不饮当何时。
览丁渥异梦记戏书一绝示内人
欧阳澈（宋代）

梦魂千里入巫峰，况在鸳帏咫尺中。笔洒新诗宜赠我，临风幸免倩征鸿。
梅花集句 其一○五
李龏（金朝）

策杖窥园日数巡，无端寒雨损精神。青裳素面天应惜，不着笙歌不肯春。
葛居士诗
张方平（宋代）

三峰顶上五经秋，妙法白莲清净脩。无数天花常自散，真空性水不停流。

病痴谁问维摩诘，俗眼徒嗟冉伯牛。别有妙身诸相具，金刚坚固异浮沤。
看诗卷
姜特立（宋代）

苏黄自是今时友，李杜还为异代豪。
八十衰翁无老伴，唯渠终日话风骚。
送僧之双林
释心月（宋代）

去到双林见旧游，眉弯新月眼横秋。
寒暄未举宜先问，因甚桥流水不流。
风雨不出
仇远（元代）

儒官少公事，閒坐如家居。闭户听风雨，重读架上书。

岂无借书听，小酌勿用沽。岂无苜蓿盘，园丁送嘉蔬。

溪童把钓竿，时得径寸鱼。采薇拾橡栗，视此已有馀。

怀哉天地恩，不弃无用儒。舍此将何之，狂士多迷途。

终不如归田，一蓑溪上锄。
失题 其二
李彭（宋代）

篱边日出抚孤松，户外云生遮数峰。避冷随阳闻过雁，催昏唤曙听疏钟。
和余时升周子美江雨有怀雨不绝诗韵各赋一首
郭印（宋代）

天作淫雨似秋中，沾湿恐侵河伯宫。
螟螣欲伤禾黍秀，鼋鼍尚快波涛风。
谁驱天际乱云墨，且放山巅晴日红。
有酒亟来相就饮，流光一去大江东。
野望
金墀（清代）

近晚郊原好，云山处处幽。苍烟凝远树，残日恋高楼。

引犊牛行缓，教雏燕语柔。恰逢时雨霁，野水乱奔流。
蒙仲书监通守温陵以戴尚书肖望李内翰元善尝
刘克庄（宋代）

自北及南捷径行，冰厅消得此嘉名。
且参光霁儒家景，谁管歌呼吏舍声。
碎安道琴时好淡，种文正竹话偏清。
每闻酬倡皆皮陆，耄矣无因共脍鲸。
送王稚川南京司业
高拱（明代）

石渠金马记同招，视草明光岁更饶。何幸蒹葭常倚玉，固知雕鹗自凌霄。

春风暖入钟陵道，北斗光临泮水桥。回首故人方朔在，年年避世紫宸朝。
聒龙谣
朱敦儒（宋代）

凭月携箫，溯空秉羽，梦踏绛霄仙去。花冷街榆，悄中天风露。并真官、蕊佩芬芳，望帝所、紫云容与。享钧天、九奏传觞，听龙啸，看鸾舞。

惊尘世，悔平生，叹万感千恨，谁怜深素。群仙念我，好人问难住。劝阿母、偏与金桃，教酒星、剩斟琼醑。醉归时、手授丹经，指长生路。
金刚随机无尽颂·不受不贪分第二十八
释印肃（宋代）

古今人易老，无异霜凋草。
本根依旧青，不解寻元讨。
读义马传有感 其一
韩鸣金（明代）

救主当年羡的颅，谁知殉主有龙驹。哀鸣祇为冤魂诉，立毙还龙正气扶。

伏刃厕桥伤国士，改鞍衢路愧庸驽。古来多少捐生事，得似庵前就义无。
白龙
陆游（宋代）

九月癸酉暮，白龙见西方。
是时久晴明，日落天正苍，玉宇无纤云，凌空独高翔。
蜿蜒久乃隐，父老叹未尝。
清台占五行，此事实殊常。
我非刘子政，聊记以短章。
西江月·鼎器法天象地
萧廷之（宋代）

鼎器法天象地，坎离运用无差。夫妻相会入黄家。共说无生妙话。雨意云情了当，领头驾动河车。搬归顶上结三花。牢闭玉关金锁。
送杨彦昭往湖南谒陈梦肇运使
王庭圭（宋代）

结客少年日，同游碧水边。今持绣衣斧，就觅孝廉船。

湖阔惊千里，云开有一天。莫嗟清绝地，不异泛红莲。
和晏相公府东三咏 其一 韩王宅
韩维（宋代）

开邦勋业高无让，启第规模壮绝邻。兴废感怀悲咤久，柳梢花叶自青春。
送郭寿翁还庐陵
王铚（宋代）

共遭胡骑汝阴城，十载相逢尚甲兵。
万里鵷鸿自骞举，九关虎豹任纵横。
雨昏山远行人恨，日暮草长幽鸟声。
只有别离心似旧，乱来难得是交情。
偈颂一百二十三首
释祖钦（宋代）

集云峰头独立，仰祝圣寿无极。
百千甲子春秋，臣僧今日七十，
乙酉正月初一。
陇上行
王涯（唐代）

负羽到边州，鸣笳度陇头。云黄知塞近，草白见边秋。
谢松野叔惠菊
罗公升（宋代）

囷粟分公瑾，千金寿仲连。
山人不须此，再拜菊花前。
春愁
张元道（宋代）

烟翠饱青实，雨红黏绿苔。
杨花随梦去，莺语唤愁来。
吟事春三月，风光酒一杯。
芳心久消歇，已作蕙炉灰。
金刚随机无尽颂 其二 法身非相分第二十六
释印肃（宋代）

如来一念周，无尽意风流。丰干骑老虎，沩山跨水牛。
和李和山来韵寄素庵兄转达
张天赋（明代）

红蓼滩头系钓舟，故人不见几生愁。月明洞口鹤初转，风静江生水自流。

南国文场悲往屈，武宗实录忆同脩。金陵夜半平南话，怎得青春再壮游。
九龙潭作
崔湜（唐代）

弱龄闻兹山，梦寐尝所适。迨□此跻览，依然是畴昔。

结侣寻绝此，周流观奇迹。兹逢世所希，环合佨穷壁。

上有龙泉涌，百丈□潨射。伏溜至阴沟，盘涡沸嵌石。

逶迤环汀屿，熠爚洄金碧。石蔓下离缕，云萝上绵幂。

玩极不云厌，徘徊忽恶夕。清濑飞丝篁，茂草代茵席。

泠然闻凤吹，髣髴觏云际。顾音携手人，谁为挂冠客？
句
高辇（唐代）

飘飘送下遥天雪，飒飒吹干旅舍烟。（《冬风》，

见《吟窗杂录》）
次韵宋永兄感旧五首
黄公度（宋代）

待价君方藏尺璧，知音谁解听号钟。
渥洼天上非无种，伯乐人间那易逢。
墨绶解来三岁改，白云飞处寸心浓。
鸱翔鸾伏古如此，直道不容非孔邛。
醉中作行草数纸
陆游（宋代）

还家痛饮洗尘土，醉帖淋漓寄豪举；石池墨渖如海宽，玄云下垂黑蛟舞。
太阴鬼神挟风雨，夜半马陵飞万弩。
堂堂笔阵从天下，气压唐人折钗股。
丈夫本意陋千古，残虏何足膏碪斧；驿书驰报儿单于，直用毛锥惊杀汝！
和直指答方仲姚
释慧空（宋代）

海燕坐间谈实相，泥人梦里获真如。空中种黍长年饱，陆地栽莲永不枯。
秋日杂怀八首 其三
钱曾（清代）

寂寞衡门旧版扉，昔愁今梦两依依。侏儒一节即徵短，骐骥千金莫举肥。

领略停云哀故鬼，商量听雨识前非。浮生欲向无生了，悬鼓分明观落晖。
雪中过城东仰怀平甫学士
刘季孙（宋代）

马蹄踏雪过东城，暂喜京尘不上缨。寒木乌惊花散漫，败檐人怯玉峥嵘。

岂无良燕容枚老，定有高才忆戴生。未负物华聊一赋，知君丽句已先成。
题所居
唐庚（宋代）

鼾睡失青春，昏昏尚欠伸。素知行路恶，敢厌在家贫。

搜句工虽淡，看书味颇真。檄来端不喜，毛义已无亲。
陪冯使君游六首。锦沙墩
贯休（唐代）

临水登山兴自奇，锦沙墩上最多时。虽云发白孤峰好，

其奈名清圣主知。草媚莲塘资逸步，云生松壑有新诗。

翛然别是神仙趣，岂羡东山妓乐随。
粤王台怀古二首用王李二子韵 其二
黄佐（明代）

百年天地静风尘，吊古临觞莫怆神。鸟雀似闻弦管夜，云霞犹怆绮罗春。

湟关北去元通汉，肄水南来不向秦。绝胜楚台暮摇落，白蘋空对独醒人。
风洞山
钟昌（明代）

风洞千岩色，天涯几客过。雨馀禅榻静，云起暮山多。

世事随杯酒，閒情寄薜萝。相逢能一醉，万事竟如何。
乡饮酒唱和诗
翁教授（宋代）

警书双羽出乎西，端坐凝香恶境移。
已铸剑锋成耒耜，更陶瓦缶作尊彝。
雅南歌里声千古，乾巽维边位两仪。
细数旴江知郡事，有如此事几人知。
夏云峰（丙寅六月为筠翁寿）
张元干（宋代）

涌冰轮，飞沆瀣，霄汉万里云开。南极瑞占象纬，寿应三台。锦肠珠唾，钟间气、卓牵天才。正暑，有祥光照社，玉燕投怀。

新堂深处捧杯，乍香泛水芝，空翠风回。凉送艳歌缓舞，醉罥瑶钗。长生难老，都道是、柏叶仙阶。笑傲，且山中宰相，平地蓬莱。
凤栖梧
丘处机（宋代）

得好休来休便是。赢取逍遥，免把身心使。多少聪明英烈士。

忙忙虚负平生志。

造物推移无定止。昨日欢歌，今日愁烦至。今日不知明日事。

区区著甚劳神思。
小重山
蒋捷（宋代）

晴浦溶溶明断霞。楼台摇影处，是谁家。银红裙裥皱宫纱。风前是，闲斗郁金芽。

人散树啼鸦。粉团黏不住，旧繁华。双龙尾上月痕斜。而今照，冷淡白菱花。
颂古九十八首 其二十九
释印肃（宋代）

仰之弥高，钻之弥坚。瞻之在后，忽然在前。石头重举，隐峰无言。

若更不会，三千大千。
淳发漕荐喜而成诗併勉杓
楼钥（宋代）

戊辰贡举忝余知，曾碍孙儿到省闱。
欣汝今秋重预荐，喜吾即省可言归。
门阑有庆人争贺，父子同登世所希。
痴望十人俱上第，坐令昼锦倍光辉。
杏园花下赠刘郎中
白居易（唐代）

怪君把酒偏惆怅，曾是贞元花下人。

自别花来多少事，东风二十四回春。
对月了残经赞
释了惠（宋代）

好念脱空经，不如山月转。
将谓了多时，犹有者一卷。
严滩
谢宗鍹（明代）

身非佐命材，轩冕自应辞。虽不事王侯，未足傲当时。

所遗遭明盛，遂性得栖迟。故人作天子，屈伸从所宜。

至尊下白屋，款曲语心期。借以风斯世，毋俾躁竞滋。

竟成高尚名，一代递相师。能移东汉俗，各负肮脏姿。

山林互题榜，炎精值沦夷。反令节义士，网罗横见羁。

乃知开国初，风气或先之。隐亦有时命，幸矣桐江丝。
学无学颂一十五首
释印肃（宋代）

莫向人前说是非，是非不到实希奇。
假饶讲得天花坠，大地山河总不知。
水龙吟 代寿贾秋壑
陈著（宋代）

蓬莱风月神仙，却来平地为霖雨。乾坤清了，如今多是，退行一雨。

寸寸归心，轻轩娱侍，竹溪花圃。奈君王眷眷，苍生恋恋，那肯放、钱塘渡。

天也知公此意，问升平、要抽身去。把些夏潦，和些秋哨，轻轻缀住。

一转移来，元勋力量，他谁堪付。待汾阳、了却中书，别又商量出处。
客亭对月
李洞（唐代）

游子离魂陇上花，风飘浪卷绕天涯。

一年十二度圆月，十一回圆不在家。
石门山
权巽（宋代）

兹山四天下，葱翠自开闢。
石磴缘空青，新营眩金碧。
庭草
曹邺（唐代）

庭草根自浅，造化无遗功。低回一寸心，不敢怨春风。
初夏同赵东阁西里诸公山行闻莺分韵得隔字
释文珦（宋代）

今日天气清，聊试登山屐。
共看云外峰，分坐涧边石。
绝境不逢人，啼莺似留客。
一声无处寻，还被青林隔。
典秀山宅半
方回（元代）

半宅分僚友，门开别向西。
送书人未识，归舍犬犹疑。
老喜吟窝窄，廉从典价低。
余山兼剩沼，亦足杖吾藜。
草堂
王安石（宋代）

草堂今寂寞，往事翳山椒。
蕙帐空留鹤，萝衣终换貂。
生皆堕天秩，隐或寄公朝。
叠颖何劳怒，东风汝自摇。
褚叔豪赴山阴和靖祠长
戴表元（宋代）

此老真迂阔，白头方出山。
一灯河洛后，千础剡湖间。
讲鼓惊云动，书船载月间。
可无容席地，容我了跻攀。
别黄玄龙绝句（四首）
崔嫣然（明代）

昨夜罗帏始觉霜，月中疏柳一时黄。
晓灯欲暗将离室，不道离人畏曙光。
贺新郎·九日
刘克庄（宋代）

湛湛长空黑。更那堪、斜风细雨，乱愁如织。老眼平生空四海，赖有高楼百尺。看浩荡、千崖秋色。白发书生神州泪，尽凄凉、不向牛山滴。追往事，去无迹。
少年自负凌云笔。到而今、春华落尽，满怀萧瑟。常恨世人新意少，爱说南朝狂客。把破帽、年年拈出。若对黄花孤负酒，怕黄花、也笑人岑寂。鸿北去，日西匿。
登吴江垂虹亭
陈士章（明代）

闲上垂虹望洞庭，姑苏山色入云屏。烟笼古寺藏萝径，雁带斜阳下蓼汀。

客舫微茫帆去远，宦怀寂寞酒初醒。凭栏试弄梅花笛，惊起鱼龙水底听。
宝林寺
杜衍（宋代）

中怀无绊外缘间，深掩禅扉客到难。
胜景可曾飞锡去，好山多祇捲帘看。
画升讲座天花落，夜步吟轩海月残。
今日逢师堪论道，归心愁思一时宽。
新定旅馆中作
赵湘（宋代）

岁月乡关外，溪山螟色中。
孤城秋闭雨，独客夜闻鸿。
病使新髭出，贫令旧业空。
思归不得梦，欹枕近梧桐。
和资政侍郎湖亭杂咏绝句十首·渔潭
梅尧臣（宋代）

烟潭深不极，监碧无菱花。
日脚下波心，澄江见鱼虾。
九日追和去年所作
邹浩（宋代）

茱萸黄菊占秋光，休叹佳时在瘴乡。饮罢此身归有日，明明天子正当阳。
晚宿小罗田四首
杨万里（宋代）

萧洒低低屋，虚明小小窗。
客间那得许，窗外更寒江。
天仙子 咏兰
沈珂（清代）

绿窗春倦娇无力。云鬟低亸抛书立。素心人对素心花，频玩阅。

料应说。侬心也是花心洁。
和危山臞寄弟四首 其三
傅若金（元代）

故园兄弟总相思，久客怀归屡失期。司马却惭题柱早，东方翻恨上书迟。

都门树暗愁中见，乡国花繁别后知。昨日南桥访春水，望云回首独多时。
绍兴以后蜡祭四十二首 其一 西方百神降神用《熙安》。
郊庙朝会歌辞（宋代）

玄冬肇祀，始于伊耆。岁事聿成，庸答蕃釐。眷言西顾，匪神司之。

归功尔神，翩其下来。
风流子 京口怀古
曹贞吉（清代）

三山围铁瓮。孙郎后、今古几英雄。忆北府参军，寄奴王者，金戈铁马，横据江东。

凌歊上、歌风追汉帝，置酒宴群公。一代伟人，龙行虎步，十年征战，洛下关中。

祇今凭吊处，佛狸祠下路，烟树冥濛。为念寻常巷陌，社鼓连空。

算碻磝战地，几多白骨，金焦名胜，两点青峰。惟见惊涛满眼，东去匆匆。
吕司空挽词三首 其一
苏辙（宋代）

少年轻富贵，一意在诗书。共恨经纶晚，才收老病馀。

寡言知德胜，善应本中虚。卒相承平业，讴歌元祐初。
偈颂七十六首
释师观（宋代）

断人性命，不劳余刃。
四海一家，风恬浪静。
和赵介夫除夜
释宝昙（宋代）

北帝潜驱又弭鞭，那堪风物更凋年。
此身荡潏随流水，造物炮烹及小鲜。
自喜樽罍同盎盎，谁能幡胜更田田。
诸君此夕须千首，老子今唯十九篇。
苦热五首 其四
方一夔（宋代）

六龙无计驻双丸，壮志摧颓似倒澜。万里不成游客梦，半生祇办腐儒餐。

谁怜打草衰麻答，不羡画松杨契丹。世上纷纷誇秃发，到头那肯着南冠。
重九后菊
廖行之（宋代）

寂寞东篱几夕霜，不堪憔悴逐炎凉。
谁知璞玉浑金态，尽作红尘紫陌妆。
流液尚能甘水味，返魂应付与梅香。
来年莫落秋深后，好趁登高入酒觞。
投外宪列职 其三
陈樵（元代）

山县绣衣新，前驺此望尘。霜威重风宪，秋夜候星辰。

帷幄多贤士，觚筹托下陈。空怀望外宠，惆怅曲江春。
小轩偶成
郑清之（宋代）

斋余宴坐息深深，万法皆闲境会心。
轻浪飐荷珠溜玉，晴曦穿竹翠笼金。
岸头舟楫入归语，槛外菰蒲鸟去音。
谩说陶车并谢屐，如如不动胜登临。
和提点少卿喜雪诗韵 其二
彭汝砺（宋代）

同云漫不见津涯，雪雾参差似一家。辛苦宋人成楮叶，殷勤驿使寄梅花。

润沾南亩从横阔，寒助西山晓夕佳。三白更同千乘喜，屡丰吾亦有光华。
空中
释文珦（宋代）

空中窴至理，彼我两俱忘。
自有心如铁，宁嫌鬓似霜。
清泉随涧远，古屋入云长。
此是吾安处，陶然乐未央。
魁斗山早春
郭必捷（清代）

魁斗名山挂雾轻，未过残腊动春情。遥闻海市和风度，长映贤关淑气生。

野草根深抽细叶，林莺喉涩试新声。宁南客邸欢相近，到处閒游解宿酲。
抄近藁六言二首
刘克庄（宋代）

和调失黏诗句，按摸出格文章。
尽可追陪党进，不消更觅君房。
柳梢青 郭石公示古瓢居叶韵新诗集句
黄永（清代）

曾记瓢仙。飞觞相属，泼墨联篇。岂是袁妖，偶然贺鬼，忽尔摩禅。

而今佳话频传。淋漓向、乌丝画笺。选韵撩人，吟诗过日，集句销闲。
过莺斗湖三首
杨万里（宋代）

忽闻江上四驩呼，知近吴江莺斗湖。
火炬灯笼不须辨，使家行住按程涂。
新安江舟中奉酬孙观书记
张伯玉（宋代）

十年塞外忆江山，今日扁舟纵眼看。
匝岸野花红似簇，避人沙鸟起成团。
放怀自古酒为得，老笔到今诗最难。
君解高吟我方饮，几人能共此清欢。
和彦猷在华亭赋十题依韵·昆山
韩维（宋代）

晋衰士不竞，识者逃其名。
陆生起江湖，文藻振英声。
遂令昆丘号，长配山不倾。
君看玉就毁，孰与樗全生。
和曾少卿婺学建稽古阁三贤堂
姜特立（宋代）

君侯敏手镇星城，杰阁巍堂指日成。
经籍大恢新教化，英贤重振旧声名。
势雄三洞双溪境，义动千秋万古情。
一唯家传人供仰，盍将此道觉诸生。
送祝参政之云南
陆粲（明代）

高官仍外省，地远更南荒。
十月繁霜白，千山落叶黄。
虎应窥日没，鸟亦倦天长。
夷落知迎候，单车见祝良。
送褚先生海上寻封炼师
法振（唐代）

潮落风初定，天吴避客舟。近承三殿旨，欲向五湖游。

不厌乌皮三，新缝鹤氅裘。明珠漂断岸，阴火映中流。

华盖芝童引，神丹桂女收。悬知居缥缈，因为识浮丘。
拟寒山寺 其一四三
释怀深（宋代）

一年五千斛，十年计五万。不知十年间，所作何事办。

暴殄天物多，也好自思算。福若不消磨，除君是铁汉。
琴操三首 其二 荆山操
黄佐（明代）

我徂荆山，历彼林与丘。大道坦坦，我行夷犹。丘则有貉，林则有麻。

我采我猎，供我后裳与裘。匪裘裳也，则无寒暑诒我忧。

嗟我后圣矣，国谁与预谋猗。
山中行
释智圆（宋代）

苒苒岩上云，潺潺涧中水。
山鸟如唤人，喃喃深林里。
题谢景思少卿药寮二首
曾惇（宋代）

先生数亩园，种药一何盛。
子知医国手，元自谙药性。
愚溪植仙医，服食每自信。
伏波收薏苡，初不避谗柄。
牛溲马渤辈，并蓄用必慎。
我知若人心，欲了世閒病。
君非山中相，疑即句漏令。
问讯紫金丹，刀圭宜有赠。
寄题东城耿天骘归洁堂
郭祥正（宋代）

东城耿天骘，读书五千卷。有义或未通，至忘寝与膳。

潜心唯丘轲，弟子并时彦。晚从进士起，青衫落铨选。

捕贼偶诖误，差池困州县。宁知贾马才，不上明光殿。

功名既无成，禄廪岂足恋。归来洁其身，旧学进吾善。

构堂剪深竹，江山使对面。秀色览天镜，毛发莹可见。

闲情寄浮云，零落两三片。颓然堕支体，隐几自峨弁。

有时明月来，朋簪合清宴。狂为梁甫吟，璀错珠玉串。

夫人无妒忌，群妾美目眴。大儿富文学，又随太守荐。

百口不忧贫，九品不为贱。内足外亦足，此乐信无倦。

轩冕达士寄，形色圣人践。他时采高名，犹冠儒林传。
按部东海因怀鲁连逃迹慨然有述
王世贞（明代）

溟色饶奇变，云岛相荡擗。中有真人居，将无鲁连宅。

先生犹龙真，夭矫物莫测。灸輠辩与生，转丸机从匿。

抗辞折新垣，秦众外辟易。飞书射聊城，燕将内捐嗌。

引危励安平，一鼓坚城坼。提衡万师力，弁髦千金锡。

散发东海隅，肆志随所适。他日圮上编，毋乃而黄石。

我欲竟其终，青天杳无迹。
永嘉真觉大师真赞
释德洪（宋代）

情根无功，意识无作。现量圆成，见闻知觉。如镜受灯，光无坏杂。

烈火焚烧，河流湍逝。谷风怒号，大地依止。俱无知思，亦复如是。

此涅槃门，如鼓涂毒。曹溪挝之，闻者僵仆。以椎授公，万像惊缩。

光明之语，粲如日星。精严之行，清如玉冰。惟不传者，与空相应。

我初学道，如握与拳。晚乃觉之，如手安然。有时而用，搏取大千。
补乐府十篇·帝宓牺氏之乐歌
曹勋（宋代）

罔兮罟兮惟田渔，时兮食兮民这须，
以享以祀兮燔祭有余。
次韵僧仁泽
陈著（宋代）

来诗自有师，心与晚唐期。
开我正墙面，喜于闻乐脾。
山林人似许，风月事还谁。
不用盟为社，从今是故知。
浪淘沙（康州泊船）
朱敦儒（宋代）

风约雨横江。秋满篷窗。个中物色侭凄凉。更是行人行未得，独色归艎。

拥被换残香。黄卷堆床。开愁展恨翦思量。伊是浮云侬是梦，休问家乡。
次韵王仲行尚书宿直两绝句
周必大（宋代）

东省南宫切太微，夔龙行集凤凰池。
更哦殿阁熏风句，坐觉微凉生桂枝。
出妓金陵子呈卢六其二
李白（唐代）

南国新丰酒。
东山小妓歌。
对君君不乐。
花月奈愁何。
积雨小止，暂到东园，雨作急归
杨万里（宋代）

咫尺东园千里遥，欣逢小霁略逍遥。
鹭穿秧稻新黄脚，虫秃金沙嫩紫条。
城市檐间堪檕缆，山溪夜半失危桥。
匆匆行散还皈去，一阵飘萧不见饶。
柳湖晚归
郑獬（宋代）

碧天写入柳湖底，天上醉游春日斜。
便留画舫入城去，不忍马蹄踏落花。
曾知合相宜堂
释宝昙（宋代）

竹不解俗语，颇识天语香。
经年北窗梦，十倍西湖凉。
隐几湖上北，恰恰修竹长。
有时共竹语，风雨撼一床。
屋间恐飞去，著绣围上方。
念君爱臣心，如爱竹在傍。
亦如夜深月，照我冰雪肠。
闲官固自好，要地庸何伤。
约束万卷书，提携双锦囊。
日边有新宅，不种一亩桑。
朝回碧幢底，真上相宜堂。
游道林岳麓寺 其四
许及之（宋代）

名山喻名理，妙处须独到。提耳从百闻，岂尽历历告。

兹游太清绝，足以偿宿好。相期岁寒姿，对此松柏操。
留别季希韩同令兄沧苇侍御
孙枝蔚（明代）

不著千狐腋，便跨千金鞍。此乐何足道，最忆心所欢。

老作广陵客，半岁别江干。南烹爱鱼虾，西馔列脯肝。

困坐蹇驴背，腰脚失轻安。上党天下脊，望远路漫漫。

对此重离别，亟归腊已残。妇卧牛衣中，泪不为汝弹。

儿恐复却去，兴不为汝阑。念我故人面，秉烛须细看。

故人喜我至，谈深酒屡寒。我爱兽炭红，顿忘斤力殚。

博雅侍御公，邀过同盘餐。谓言吾弟宅，虽无杜位宽。

与君同守岁，勿负良会难。请看雌雄剑，既合谁不叹。

留客无奇策，何以免疲单。但愿泥滑滑，后土无寸乾。
日重光
张载（魏晋）

日重光，天际翔，
愿言贞明永瞻望。月重轮，
淡溟渊，愿犹月之恒，
协帝仪中天。
为王明仲题倪云林画 其二
虞堪（明代）

参差海树珊瑚立，窈袅风篁翡翠分。尚想君家清閟閤，临池谁见榻鹅群。
辛丑九日五首
方回（元代）

往岁金台屡据鞍，居庸雁字仰天看。
中秋蟹断□花绝，红叶西山九日寒。
游虞山八咏 其五 拂水岩
方仁渊（清代）

绝顶忽逢涧，巍然驾石梁。水从何处拂，山到此中央。

芳树笼城碧，晴川入海黄。登临因尽兴，随意坐禅房。
闲云
岳正（明代）

闲云不作雨，天意恣悠扬。变化随风势，浮华借日光。

最宜真逸玩，不慰老农望。薄暮浑忘散，依依缀月旁。
送程建用
苏轼（宋代）

先生本舌耕，文字浩千顷。
空仓付公子，坐待发苕颖。
十年困新说，儿女争捕影。
凿垣种蒿蓬，嘉谷谁复省。
空余南陔意，太息北堂冷。
织屦随方进，采薪教韦逞。
辛勤守一经，菽水贤五鼎。
今年闻起废，鲁史复光景。
公子亦改官，三就繁马颈。
归来一笑粲，素发飒垂领。
会看金花诏，汤沐奉朝请。
天公不吾欺，寿与龟鹤永。
赠赵翠云
白玉蟾（宋代）

金公姹女到黄家，活捉苍龟与赤蛇。
偃月炉中烹玉蘂，朱砂鼎赤结金花。
奔归气海名不骥，飞入泥丸是白鸦。
昨夜火龙争战后，雪中微见月钩斜。
满江红 李方山归自滇中喜而有赠二首 其一
宋琬（清代）

西子湖头，送君日、杨花飞雪。一万里、蛮烟瘴雨，朱门空谒。

雁字不传滇海路，芦花正映清溪月。向莫愁、村畔话离愁，真奇绝。

磨盾志，空悲咽。题柱愿，能消歇。惜白头成错，六州之铁。

乡里儿曹偏面冷，丈夫拓落因肠热。取囊中、诗卷共青萍，灯前阅。
重寄（一作重寄元九）
白居易（唐代）

萧散弓惊雁，分飞剑化龙。悠悠天地内，不死会相逢。
藏云山居 其一
李之仪（宋代）

鸟语晚更好，山风秋转凉。心閒日自永，簟冷梦尤长。

赤荐新舂稻，清添旧荫香。此身归有地，去路尚何妨。
照身镜
郑用锡（清代）

空中色相證瞿昙，看取狂奴故态憨。我自前身认明月，举杯一笑影成三。
食菜
谢薖（宋代）

道人真是伊蒲塞，顿顿园蔬入馔来。紫芥寒菹参薤韭，黄橙苦酒伴盐梅。

蒸豚不羡贮人乳，饭豆亦能羹芋魁。但恐酪奴不解事，搅令枵腹转春雷。
柳公亭
范成大（宋代）

主人敬客有余情，催唤绳床坐柳亭。
曲水流觞非故物，马鞍山色旧青青。
自警
孙应时（宋代）

忿燥肝或裂，惧剧胆能破。
吾身幸无苦，及兹无乃过。
虚中阅万物，谷响聊应和。
可令蟆蚀月，竟作蚁随磨。
根危实易感，骤咽忽已唾。
何当安知山，持用警氏惰。
闻诛孛罗帖木儿
袁凯（明代）

国步虽微蹇，天心自可稽。爪牙翻噬啖，宗社欲颠挤。

蔽日朱旗入，连郊铁骑嘶。紫垣通猰貐，玉座接鲸鲵。

圣哲元无惑，晨昏且暂携。济河声杳杳，幽蓟色凄凄。

密诏亲传罢，中军气欲迷。登坛惟慷慨，抚剑亦悲凄。

敌忾心逾切，勤王力自齐。义声驱海岳，直气决云霓。

减灶秋烟薄，吹笳夜月低。指麾容草草，进退合祈祈。

忌器非忘鼠，忧苗更惜稊。逆徒从剪伐，元恶待屠刲。

肘腋能无意，神灵况夹批。吕侯初受命，董卓已燃脐。

云雨苏烦热，江河濯障堤。万方深慰望，九庙实安栖。

天阙归龙种，云山识马蹄。问安纡玉趾，视膳入金闺。

膝下欢仍旧，中宫乐未睽。清秋多宴会，仙仗日东西。

宫女花垂鬓，都人酒满捭。里闾闻笑语，灯火杂孩提。

白日依中道，青春入故畦。远人来服食，绝域尽航梯。

世祖功如在，今王敬日跻。鼎彝铭将相，衽席措黔黎。

淮海休波浪，湖湘尚鼓鼙。既闻诛柙虎，莫自学醯鸡。

桀逆忘身首，忠贤荷璧圭。休同隗嚣辈，终误一丸泥。
归来
黄大受（宋代）

近日多骚客，吾衰不可追。
松间哦鲁颂，花下看唐诗。
好鸟山深语，寒蝉日暮悲。
此声良叶律，新句总堪疑。
世上
刘因（元代）

世上悠悠尽自争，眼中隐隐放教平。飞蝇触鼻人争怒，落叶临头我谩惊。

既有阳秋暗消长，何须青白太分明。蒺藜原上清霜重，辛苦十年跣足行。
寿寒窗兄七三
林熙春（明代）

风流儒雅是吾家，有老桑蓬傍水涯。此日纶巾笼黑发，频年尊酒对黄花。

元脩徒步筋犹壮，真率高歌兴尚奢。玉树翩翩勤戏綵，长留紫气护烟霞。
晚晴次前韵似前人
陈著（宋代）

雨中菜酒得相陪，天忽安排晚霁开。
明月归途定回首，橘香时节又须来。
【南吕】一枝花　安庆湖雪夜
沙正卿（唐代）

荒陂寒雁鸣，远树昏鸦噪。断云淮甸阔，残照楚山高。古岸萧萧，败苇折芦
罩，穿林荒径小。水村寒犬吠柴荆，梅岭冻猿啼树杪。
【梁州】野烟暗迷合渡口，渔灯明照破江皋。溪边望罢归村路。野塘萧索，
暮景寂寥。半间草厦，一榻橛床。冷清清伴我萧条，到黄昏恶限才交。ゐ惶运环
海般相连，烦恼乡石城般围绕，离愁阵铁壁般坚牢。怎生，得逃？百千般无计把
凄凉傲，愁恰去闷来到。愁和闷共凄凉厮缠缴，不离我周遭。
【三煞】安排下孤闷供诗料，收拾聚闲愁注酒瓢，假开怀直饮得醉。独
拥衾，都忘尽伤心怀抱，才睡美又还闹，篱畔筛风竹韵敲，惊梦无聊。
【二煞】破窗鸣雨霰风犹恶，漏屋垂冰蚕冻未消，梦回酒醒越难熬。万籁皆
鸣，更一点残灯斜照。供愁恨献烦恼，破思虑忧愁厮定害，暗消了年少。
【尾】黄昏时春色生容貌，清镜晓秋霜点鬓毛。愁虽是多，恨也不少。衰了
潘容，瘦了沈腰。镜里端详，心下暗约。端详罢怎不教我心焦，则一夜剩添十岁
老。
重过西湖感事
陈杰（宋代）

衣如飞鹑马如狗，二尺锦囊香宇宙。
车如流水马如龙，濯龙桥边吹断蓬。
诸公南渡亦不恶，百年西湖最行乐。
师王园地号山望，戚畹洞天标水乐。
铜铺珠箔锦为茵，玉箫金管歌遏云。
曲江三月势绝伦，此古四时长作春。
岁月无情留不诠，园上送官洞更主。
当时一聚冶游尘，雨打风飘去安所。
三间古屋余老梅，千年放鹤归来暮。
柏堂雨露为京口曹少卿母赋
潘希曾（明代）

誓将苍柏植秋堂，谁料多年雨露瀼。心苦暗期冰雪会，叶香高称凤雏翔。

昭回北极来恩诰，酌尽中泠是寿觞。终古纲常还此母，正须重咏柏舟章。
青玉案·凌波不过横塘路
贺铸（宋代）

凌波不过横塘路，但目送、芳尘去。锦瑟华年谁与度？月桥花院，琐窗朱户，只有春知处。
飞云冉冉蘅皋暮，彩笔新题断肠句。试问闲情都几许？一川烟草，满城风絮，梅子黄时雨。(版本一)

凌波不过横塘路，但目送、芳尘去。锦瑟华年谁与度？月台花榭，琐窗朱户，只有春知处。
碧云冉冉蘅皋暮，彩笔新题断肠句。试问闲愁都几许？一川烟草，满城风絮，梅子黄时雨。(版本二)
寄诸同寮
朱熹（宋代）

把酒江头烟雨时，遥知江树已芳菲。应怜倦客荒茅里，落尽梅花未得归。
天台书事十三首
曹勋（宋代）

老来少睡怕房栊，欲睡还休被屡烘。
半夜披衣还打坐，耳边听尽两山钟。
送德基
李蟠（宋代）

单阏多馀庆，清时得伟人。德隆荀氏操，学慕孟轲醇。

久愧沟中断，常亲席上珍。征帆忽西去，怅望宛溪滨。
晨起
陆游（宋代）

晓枕初兴白发翁，弊裘百衲葑炉红。独居漫受书狐媚，滞思难矜笔阵雄。

旧学虫鱼笺尔雅，晚知稼穑讲豳风。一身自喜无馀事，且度残年风雪中。
句 其二
施子安（宋代）

陇云飘软玉，江月洗寒金。